
Endring av Retningslinjer for tildeling av forskningstermin 

Universitetsdirektøren legger med dette fram forslag til endringer i retningslinjene for tildeling av forskningstermin, (vedlegg 1). Endringene gjelder i det vesentlige to forhold. For det første foreslås å fjerne klageadgangen  på avslag på søknad om forskningstermin. For det andre foreslås det at midlertidig tilsatte i undervisnings- og forskerstilling skal gis anledning til å søke om forskningstermin. I tillegg foreslås noen mindre justeringer, herunder en presisering av hva tildelingskriteriene og rapport om forskningstermin skal inneholde.

Vurdering av klageordningen

Søknad om forskningstermin innvilges av fakultetene, Norges fiskerihøyskole (NFH) og Tromsø Museum (TMU). Etter retningslinjenes pkt. 5 kan et avslag på forskningstermin ankes til universitetsstyret. I og med at forskningstermin er en del av personalforvaltningen (arbeidsgivers styringsrett), og ikke et enkeltvedtak etter forvaltningslovens bestemmelser, er det ikke noe krav i lov om at det skal være en ankeinstans.  

Vurdering av forskningstermin for midlertidig tilsatte
Gjeldende retningslinjer setter krav om at det kun er fast ansatte i professor eller førsteamanuensisstilling og ansatte på kvalifiseringsvilkår som skal kunne søke om forskningstermin jf. retningslinjenes pkt. 1. 

Bakgrunnen for at universitetsdirektøren vurderer om det bør foretas endringer, er at Universitetet i Tromsø (UiT) har midlertidig tilsatte i disse stillingskategorier, der tilsettingsforholdet kan komme til å vare i lang tid, og kanskje opp til 10 år. Årsaken til at UiT har vikariater over så lang tid er lederstillinger som er besatt på åremål, toppforskningssentre, og andre eksterne forskningsoppdrag av lang varlighet. 

Høringsuttalelser

Universitetsdirektøren har i et høringsbrev (vedlegg 3) til NFH, fakultetene, Tromsø Museum, Universitetsmuseet (TMU) og tjenestemannsorganisasjonene bedt om tilbakemelding og synspunkter på om retningslinjene bør endres på de ovenfor nevnte punktene. I tillegg har fakultetene kommet med innspill/forslag til andre endringer/justeringer.

Det har kommet høringssvar fra Det samfunnsvitenskapelige fakultet, Det humanistiske fakultet, Norges fiskerihøgskole, Det medisinske fakultet, Det matematisk-naturvitenskapelige fakultet og fra Det juridiske fakultet.

Det samfunnsvitenskapelige fakultet

Det foreslås at klageadgang opprettholdes. Når det gjelder midlertidig tilsatte, mener fakultetet at det som hovedregel ikke bør gis anledning til å forskningstermin.  Fakultetet er imidlertid åpen for at det unntaksvis skal kunne gis åpning for forskningstermin for midlertidig tilsatte. Det bør imidlertid da inngå som en del av en total plan i tilknytning til tilsettingsforholdet til den enkelte.

Fakultetet mener også at det uavhengig av om en er fast eller midlertidig tilsatt, bør justere kriteriene for tildeling. Det foreslås at betydningen av tidligere vitenskapelig arbeid, dokumentert gjennom publikasjoner, framheves som det viktigste kriterium for å få tildelt forskningstermin. I dagens retningslinjer blir forskningsinnsats nevnt på lik linje med for eksempel administrasjon og veiledning. For å få et økt fokus på forskningsinnsatsen, foreslås en ny setning til avsnitt to under punkt 3. i gjeldende retningslinjer om tildeling: ”Tildeling av forskningstermin forutsetter en viss forskningsproduksjon i siste 5-års periode”. Man må da stryke ”tidligere forskningsinnsats” i avsnittets opprinnelige setning. 

Det vises pkt. 4 om  opptjening av ansiennitet og avvikling, hvor det står at kliniske stipendiater ved IKM får 2 år opptjeningstid. Dersom Universitetsstyret velger å gi opptjeningstid til kliniske stipendiater, hvilket SV-fakultetet ikke er enig i, bør dette også få følger for kliniske stipendiater (dobbelkompetansestipendiater) ved Institutt for Psykologi. Disse har 7 års stipendiattid med 4 års pliktarbeid i klinikken. 

Det humanistiske fakultet

På bakgrunn av at bruk av forskningstermin kan være et positivt virkemiddel for å stimulere forskning, mener fakultetet at det bør åpnes for at også midlertidig tilsatte skal kunne søke om forskningstermin. I likhet med Det samfunnsvitenskapelige fakultet, mener også Det humanistiske fakultet at det bør være klart definerte forutsetninger både for faste og midlertidig tilsatte for å kunne få innvilget søknad om forskningstermin. Dette ved at det i tillegg til ansiennitet, bør settes et krav om tilfredsstillende forskningsproduksjon.

Når det gjelder opptjeningstid (i forhold til forskningstermin), kan det i gjeldende retningslinjer gis inntil 3 års ansiennitet opparbeidet ved annen institusjon. Det humanistiske fakultet mener at midlertidig tilsatte i førsteamanuensisstillinger ikke bør gis anledning til forskningstermin etter kun to års tjenestetid ved UiT. Dette begrunnes med at slike vikariater ofte skyldes frikjøp av fast tilsatte i forbindelse med helt eller delvis eksternt finansierte forskningsoppgaver/oppdrag. Eksempler på slike oppdrag er sentre for fremragende forskning (SFF) og sentre for forskningsdrevet innovasjon (SFI). 

Fakultetet mener også at det bør være et kriterium for forskningstermin for midlertidig tilsatte, at det foreligger en tilfredstillende finansiering av forskningsterminen. Dette må forstås slik at det må kunne være saklig grunn for avslag, at det ikke er økonomisk dekning/grunnlag for å innvilge forskningstermin.

Videre foreslås at fast tilsatte, slik som ved Universitetet i Oslo (UiO), først bør gis anledning til forskningstermin etter minst to års tjeneste ved egen institusjon, og ikke etter bare ett år som etter gjeldende retningslinjer. Forslaget innebærer at det for fast tilsatte gis anledning til å ”medbringe” maksimalt to års opptjeningstid fra annen institusjon.

Når det gjelder vurdering av eventuell plikttjeneste etter endt forskningstermin for midlertidig tilsatte, mener fakultetet at dette ikke bør innføres. Dette fordi dette vil være vanskelig å håndheve i praksis.

Norges fiskerihøgskole

NFH mener at en klageadgang bør opprettholdes. Når det gjelder forskningstermin for midlertidig tilsatte, mener NFH at dette bør innføres på samme vilkår som for fast tilsatte.

Det medisinske fakultet

Fakultetet foreslår at det ikke skal være klageadgang på avslag om forskningstermin, med begrunnelse at det ligger innenfor arbeidsgivers styringsrett. Fakultetet mener at økt bruk av langvarige vikariater, gjør at det bør åpnes for forskningstermin også for midlertidig tilsatte, forutsatt at de er finansiert av UiT. Dette for å gjøre det attraktivt å jobbe ved UiT. Det fremheves at det er viktig å sette visse rammer, for å sikre at det kun er ved spesielt lange vikariater at det kan gis åpning for forskningstermin for midlertidig tilsatte. Når det gjelder opptjeningstid, mener fakultetet at det kan setter krav om minst 5 års opptjeningstid for å søke om forskningstermin.

Det juridiske fakultet

Det juridiske fakultet mener at det fortsatt bør være anledning til å klage på et avslag om forskningstermin. Når det gjelder forskningstermin for midlertidig tilsatte har de ikke merknader til universitetsdirektørens høringsbrev.

Det matematisk-naturvitenskapelige fakultet
Fakultetet anser det ikke som nødvendig å ha noen ankeordning i forbindelse med avslag på forskningstermin. Når det gjelder muligheten for forskningstermin for midlertidig tilsatte, mener fakultetet at det er ønskelig at fakultetsstyret gis anledning til å innvilge dette.

Universitetsdirektørens vurdering

Som vedlegg 1 følger forslag til endrede retningslinjer, og endringene er merket i kursiv. Gjeldende retningslinjer følger som vedlegg 2.

Ankeordningen

Fire av høringssvarene uttrykker ønske om å videreføre en ankeordning, mens to av svarene uttrykker at det ikke er nødvendig med noen ankeordning. Som nevnt i høringsbrevet (vedlegg 3) er det ikke noe formelt krav om at det skal være noen ankeordning. Et alternativ til dagens ordning med ankemulighet til universitetsstyret, er en ankeadgang til rektor. Universitetsdirektøren ser imidlertid ikke at det er nødvendig med noen ankeordning. De siste fem år har det vært to klagesaker til universitetsstyret, og i begge sakene opprettholdt styret fakultetenes avslag. Behandling av søknader om forskningstermin hører inn under arbeidsgivers styringsrett innen personal- og forskningsforvaltningen, og det er ikke vanlig med ankeordning på arbeidsgivers behandling av søknader på dette området. Fakultetene er de som er nærmest til å fatte beslutninger med hensyn til om forskningstermin skal innvilges. Et anført argument for ankeordningen er at ansatte som føler seg urettferdig behandlet, bør ha mulighet til å klage. Universitetsdirektøren mener at det kan være flere områder der ansatte kan føle seg urettferdig behandlet, uten at det er en organisert klageordning. Man har for eksempel ikke klageadgang på avslag på permisjon. Universitetsdirektøren mener også at det bør vises varsomhet med å ha en ordning der et avslag på forskningstermin kan overprøves av overordnet myndighet. Som utgangspunkt må man ha tillit til at fakultetene, TMU og NFH gjør en forsvarlig vurdering og herunder utøver et forsvarlig skjønn, når søknader om forskningstermin behandles. Universitetsdirektøren vurderer det slik at det verken er behov for, eller nødvendig med noen ankeordning, og foreslår at ordningen oppheves, det vil si at pkt. 5 i gjeldende retningslinjer (vedlegg 2) tas ut.

Forskningstermin for midlertidig tilsatte

Svarene fra høringsinstansene gir støtte for at det bør åpnes for at også midlertidig tilsatte skal kunne være berettiget til å kunne søke om forskningstermin. Det bør imidlertid begrenses til langvarige vikariater, og at det bør settes klare rammer. Videre bør opptjeningstiden være på minst fire år. Normal opptjeningstid for fast tilsatte er fire år (2 år for termin i ett semester).

Universitetsdirektøren foreslår at det åpnes for at midlertidig tilsatte i førsteamanuensis- og professorstilling skal kunne søke om forskningstermin, og det bør settes krav om minst fire års tjenestetid (i de samme stillingstyper som etter gjeldende retningslinjer) ved Universitetet i Tromsø, før forskningstermin kan innvilges. Kriterier som tidligere vitenskapelig arbeid og fremlagte forskningsresultater skal tillegges selvstendig vekt ved vurdering av søknader. 

Universitetsdirektøren ser at det vil kunne være vanskelig å finne praktisk og økonomisk dekning for innvilgelse av forskningstermin for midlertidig tilsatte. Særlig gjelder dette for de som helt eller delvis er finansiert av eksterne oppdragsgivere. Men dette gjelder også for midlertidig tilsatte for å dekke løpende oppgaver for fast ansatte som er i permisjon. Skal en vikar gis forskningstermin må det tilsettes vikar for vikaren. Dette kan ivaretas ved at det i vurderingskriteriene i retningslinjene forutsettes at det tas hensyn til tjenesten, herunder at arbeidsoppgaver er hensiktsmessig ivaretatt. Det må også foreligge en forsvarlig finansiering av de merutgifter en forskningstermin måtte medføre. Se forslagets pkt. 3.7.

For å presisere at det for midlertidig tilsatte kun unntaksvis kan innvilges forskningstermin, er det tatt inn en formulering om at det må foreligge ”særlige grunner”, se forslagets pkt. 1.3.

Andre endringer

Forskningstermin synes av flere å være oppfattet som en rettighet som en har etter opptjent ansiennitet. Gjeldende retningslinjer (vedlegg 2) er imidlertid ikke å forstå slik. Universitetsdirektøren finner blant annet derfor grunn til å foreslå visse justeringer/endringer i retningslinjene.

I to av høringssvarene foreslås (uavhengig om man er midlertidig eller fast tilsatt) at søkerens vitenskapelige arbeid (forskningsproduksjon, publikasjoner), fremheves som det viktigste kriterium ved vurdering av søknader om forskningstermin. I gjeldende retningslinjer pkt 3. andre avsnitt, (vedlegg 2), er det lagt en føring om at man kun kan vektlegge tidligere forskningsinnsats i de tilfeller der budsjettmessige grunner medfører behov for å prioritere mellom søknader. Universitetsdirektøren foreslår at ”tidligere forskningsinnsats” gjøres  til et selvstendig vurderingskriterium i retningslinjene, både for fast og midlertidig ansatte. Dette kan gjøres ved at dette presiseres som et selvstendig og viktig kriterium i vurdering av søknader. Se forslagets pkt. 3.4. 

I gjeldende retningslinjer (vedlegg 2, pkt. 3 andre avsnitt), skal fremlagte forskningsplaner kun brukes som vurderingskriterium i tilfeller der det av budsjettmessige grunner må foretas prioritering av søkere. Det foreslås å gjøre dette til et selvstendig vurderingskriterium, samt presisere at dette er et vurderingskriterium som det skal legges betydelig vekt på ved vurdering av søknader. Dette gir en føring om at forskningen er det sentrale formål med forskningsterminen. Se forslagets pkt. 3.4.

Fakultetene vil etter dette ha et klarere grunnlag for ved behov å kunne avslå søknad om forskningstermin, uavhengig om det er økonomiske rammer, arbeidsplaner, forskningsproduksjon eller tidligere forskningsinnsats som er avgjørende for et avslag.

Universitetsdirektøren foreslår også å gjøre endring i retningslinjenes regulering av medbringelse av ansiennitet (opptjeningstid) fra andre norske universitet, høyskoler eller andre institusjoner. Etter gjeldende retningslinjer kan fast ansatte innvilges forskningstermin etter bare et års tjenestetid ved UiT. Det forslås i et av høringssvarene å endre dette slik at  fast tilsatte kun skal kunne medbringe inntil to års opptjening av ansiennitet. Det innebærer at de først kan innvilges forskningstermin etter to års tjenestetid ved UiT. Universitetsdirektøren er enig i dette forslaget, og dette er tatt inn de endrede retningslinjene. Se forslagets pkt. 4.15.

Hvis det vedtas å åpne for forskningstermin for midlertidig tilsatte, mener universitetsdirektøren at disse ikke skal kunne medbringes opptjeningstid fra annen institusjon. Et slikt skille kan forsvares ut fra formålene med ordningen. Dette er ivaretatt i forslagets pkt. 4.16. (En slik endring foreslås å gjelde for ansatte som tilsettes etter 31.12.2006).

I gjeldende retningslinjer (vedlegg 2, pkt. 4), om ansiennitet gis kliniske stipendiater ved IKM som har seks års stipendiatperiode og 50% undervisningsplikt, to års medregnet ansiennitet ved overgang til fast førsteamanuensisstilling. Det samfunnsvitenskapelige fakultet har i høringssvaret kommentert denne ordningen. Det er vist til at Institutt for psykologi også har kliniske stipendiater, som etter gjeldende retningslinjer ikke har tilsvarende opparbeidelse av ansiennitet. Universitetdirektøren foreslår å endre retningslinjene, slik at  kliniske stipendiater ved begge instituttene (Institutt for klinisk medisin og Institutt for psykologi) som har minst 6 års tilsettingstid med minst 50 % pliktarbeid, etter særskilt vurdering av fakultetet kan innvilges inntil 2 års ansiennitet ved overgang til fast stilling. Dette gir fakultetene frihet til etter nærmere skjønnsvurdering å vurdere om det skal beregnes ansiennitet fra stipendiatperioden.

Universitetsdirektøren har inntrykk av at kravet til rapportering fra forskningstermin i varierende grad følges opp. Det er derfor foreslått noen mindre endringer. Rapporten skal omtale resultat av forskningsarbeidet, og fristen for innlevering av rapport, er endret, se forslagets pkt. 6.

Det foreslås også noen mindre språklige justeringer, se forslagets pkt. 2, 4.7, 4.9 og 6.

Som ovenfor nevnt mener universitetsdirektøren at det er grunn til presiseringer i tildelingskriteriene. Det er også nødvendig med en oppfølging av fakultetene, NFH og TMU, slik at retningslinjene blir fulgt opp etter sitt formål. Universitetsdirektøren vil se til at slik oppfølging blir gjort, og foreslår at dette også tas inn i styrets vedtak, jf. pkt 2 i vedtaksforslaget nedenfor.

Forslag til vedtak:

1. Universitetsdirektørens forslag til endringer i retningslinjene for tildeling av forskningstermin vedtas.

2. Forskningstermin er ikke å forstå som en rettighet for alle i førsteamanuensis- og professorstillinger.  Universitetsledelsen bes se til at kriteriene for tildeling av forskningstermin blir fulgt opp.
Tromsø, 16.11.2006

	Lasse Lønnum
	

	universitetsdirektør
	

	
	Håvard Bekkelund

	
	personal- og økonomidirektør

